Document ID: 32005R2002

NARIADENIE KOMISIE (ES) č. 2002/2005
z 8. decembra 2005,
ktorým sa opravujú nariadenia (ES) č. 1735/2005, (ES) č. 1740/2005 a (ES) č. 1750/2005, ktorými sa určujú paušálne dovozné hodnoty na určovanie vstupných cien určitých druhov ovocia a zeleniny
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Komisie (ES) č. 3223/94 z 21. decembra 1994 o podrobných pravidlách uplatňovania dovozných opatrení pre ovocie a zeleninu (1), a najmä na jeho článok 4 ods. 1,
keďže:
(1)
Nariadenia Komisie (ES) č. 1735/2005 (2), (ES) č. 1740/2005 (3) a (ES) č. 1750/2005 (4) stanovili paušálne dovozné hodnoty na určovanie vstupných cien určitých druhov ovocia a zeleniny.
(2)
Na základe kontroly sa zistilo, že v prílohe k uvedeným nariadeniam sa vyskytla chyba. Z tohto dôvodu je potrebné opraviť tieto nariadenia.
(3)
V článku 4 ods. 3 nariadenia (ES) č. 3223/94 sa ustanovuje, že ak pre daný výrobok a danú krajinu pôvodu nie je platná žiadna štandardná dovozná hodnota, uplatňuje sa priemer zo štandardných dovozných hodnôt. Ak sa teda opraví niektorá z paušálnych dovozných hodnôt, z ktorých sa priemer skladá, mal by sa tento priemer prepočítať.
(4)
O uplatňovanie opravenej paušálnej dovoznej hodnoty musí žiadať záujemca, aby sa zabránilo tomu, že bude spätne znášať nepriaznivé následky,
PRIJALA TOTO NARIADENIE:
Článok 1
Paušálne dovozné hodnoty uplatňované na niektoré výrobky, ktoré sú uvedené v prílohe k nariadeniam (ES) č. 1735/2005, (ES) č. 1740/2005 a (ES) č. 1750/2005 sa nahrádzajú paušálnymi dovoznými hodnotami uvedenými v tabuľke prílohy.
Článok 2
Na žiadosť záujemcu pristúpi colný úrad, kde sa zúčtovali clá za dovoz, k čiastočnému vráteniu ciel za výrobky pôvodom z príslušných tretích krajín, ktoré sa uviedli do voľného obehu počas obdobia uplatňovania opravených nariadení. Žiadosti o úhradu sa musia predložiť najneskôr v posledný deň tretieho mesiaca nasledujúceho po mesiaci, v ktorom vstúpi do platnosti toto nariadenie, spolu s deklaráciou o uvedení príslušných dovezených výrobkov do voľného obehu.
Článok 3
Toto nariadenie nadobúda účinnosť 9. decembra 2005.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 8. decembra 2005

Labels: 3
2
17
5